
PARLAMENTUL  ROMÂNIEI

                                        CAMERA DEPUTAŢILOR

	COMISIA JURIDICĂ, 

DE  DISCIPLINĂ ŞI IMUNITĂŢI
	           Bucureşti, 12 noiembrie 2013
           Nr. PL-x  428/2013


           RAPORT

           asupra

proiectului de Lege privind instituirea Zilei Naţionale pentru Adopţie

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind instituirea Zilei Naţionale pentru Adopţie, trimis Comisiei juridice, de disciplină şi imunităţi cu adresa nr. PL-x 428 din 4 noiembrie 2013 şi  înregistrat cu nr. 4c-11/1237 din 5 noiembrie 2013.  
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 29 octombrie 2013.
Proiectul de lege are ca obiect de reglementare instituirea zilei de 2 iunie ca Ziua Naţională pentru Adopţie. Conform Expunerii de motive, iniţiativa legislativă “are drept obiectiv creşterea gradului de conştientizare privind realităţile cu care se confruntă copiii din sistemul de protecţie socială ale căror familii nu le pot asigura creşterea şi îngrijirea adecvată şi o mai bună înţelegere a nevoii lor de a avea o familie permanentă”.

Se propune ca autorităţile şi instituţiile publice, organismele neguvernamentale, reprezentanţele diplomatice ale României, precum şi alte instituţii româneşti din străinătate să organizeze programe şi manifestări de promovare a adopţiei dedicate acestei zile, aceste activităţi urmând a fi coordonate de către Oficiul Român pentru Adopţii. Se acordă posibilitatea Societăţii Române de Radiodifuziune şi Societăţii Române de Televiziune, în calitate de servicii publice, de a include în programele lor emisiuni ori aspecte de la manifestările dedicate acestei sărbători.

Guvernul României susţine adoptarea acestei iniţiative legislative, sub rezerva însuşirii observaţiilor şi propunerilor formulate, conform punctului de vedere transmis prin adresa nr.1158 din 5 iulie 2013. 

Consiliul Legislativ a avizat favorabil proiectul de lege, cu observaţii şi propuneri, conform avizului nr.387 din 14 mai 2013.
La dezbateri au participat, în calitate de invitaţi din partea Oficiului Român pentru Adopţii – domnul Bogdan Panait – secretar de stat şi doamna Nicoleta Curelaru -  şef Birou juridic.

Din numărul total de 27 deputaţi ai  Comisiei juridice, de disciplină şi imunităţi au participat la dezbateri 14 deputaţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi să supună plenului Camerei Deputaţilor raportul de adoptare a proiectului de Lege privind instituirea Zilei Naţionale pentru Adopţie.
În raport cu obiectul şi conţinutul reglementării, iniţiativa legislativă face parte din categoria legilor ordinare.
PREŞEDINTE,                          


       SECRETAR,

Bogdan Liviu CIUCĂ


           Theodor- Cătălin NICOLESCU


Consilier parlamentar,

Rodica Penescu

